Document ID: 32009D0812

ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Οκτωβρίου 2009
σχετικά με την έγκριση παρέκκλισης, την οποία ζήτησε η Γαλλική Δημοκρατία κατ’ εφαρμογή της απόφασης 2006/771/ΕΚ σχετικά με την εναρμόνιση της χρήσης ραδιοφάσματος από συσκευές μικρής εμβέλειας
[κοινοποιηθείσα υπό τον αριθμό Ε(2009) 8041]
(Το κείμενο στη γαλλική γλώσσα είναι το μόνο αυθεντικό)
(2009/812/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση για το ραδιοφάσμα) (1), και ιδίως το άρθρο 4 παράγραφος 5,
την απόφαση 2006/771/ΕΚ της Επιτροπής, της 9ης Νοεμβρίου 2006, σχετικά με την εναρμόνιση της χρήσης ραδιοφάσματος από συσκευές μικρής εμβέλειας (2), και ιδίως το άρθρο 3 παράγραφος 2,
το αίτημα της Γαλλίας με ημερομηνία 29 Ιουνίου 2009,
Εκτιμώντας τα ακόλουθα:
(1)
Σύμφωνα με την απόφαση 2006/771/ΕΚ, όπως τροποποιήθηκε με την απόφαση 2009/381/ΕΚ της Επιτροπής (3), τα κράτη μέλη οφείλουν να ορίσουν τη ζώνη συχνοτήτων των 2 400-2 483,5 MHz για ευρυζωνικά συστήματα μετάδοσης δεδομένων και εφαρμογές ραδιοεντοπισμού και τη διαθέτουν χωρίς αποκλειστικότητα, χωρίς παρεμβολές και χωρίς προστασία, τις ζώνες συχνοτήτων για τους τύπους συσκευών μικρής εμβέλειας, βάσει ειδικών όρων, το αργότερο την 1η Νοεμβρίου του 2009.
(2)
Το άρθρο 3 παράγραφος 2 της απόφασης 2006/771/ΕΚ ορίζει ότι τα κράτη μέλη δύνανται κατά παρέκκλιση να ζητούν τη χορήγηση μεταβατικών περιόδων ή/και ρυθμίσεων μερισμού του ραδιοφάσματος, κατ’ εφαρμογή του άρθρου 4 παράγραφος 5 της απόφασης 676/2002/ΕΚ.
(3)
Η Γαλλία ενημέρωσε την Επιτροπή ότι η υποζώνη των 2 454-2 483,5 MHz χρησιμοποιείται επί του παρόντος από στρατιωτικά συστήματα και ότι δεν είναι επομένως σε θέση να ανταποκριθεί έγκαιρα στις απαιτήσεις της απόφασης 2006/771/ΕΚ.
(4)
Η Γαλλία επισήμανε ότι το Υπουργείο Άμυνας έχει αρχίσει να εφαρμόζει σχέδιο υποκατάστασης του εξοπλισμού που χρησιμοποιείται επί του παρόντος. Από τη 1η Ιουλίου 2012, η ζώνη συχνοτήτων των 2 400-2 483,5 MHz θα τεθεί εξ ολοκλήρου στη διάθεση ευρυζωνικών συστημάτων μετάδοσης δεδομένων και εφαρμογών ραδιοεντοπισμού, σύμφωνα με την απόφαση 2006/771/ΕΚ.
(5)
Με επιστολή της από 29 Ιουνίου 2009, η Γαλλία ζήτησε επίσημα από την Επιτροπή τη χορήγηση μεταβατικής περιόδου, κατά τη διάρκεια της οποίας τα ευρυζωνικά συστήματα μετάδοσης δεδομένων και οι εφαρμογές ραδιοεντοπισμού θα μπορούν να χρησιμοποιούνται στην υποζώνη των 2 454-2 483,5 MHz στην επικράτειά της, αποκλειστικά υπό τους ακόλουθους όρους. Στο εξωτερικό των κτιρίων, οι εν λόγω συσκευές θα μπορούν να λειτουργούν με μέγιστη ισχύ 10 mW. Στο εσωτερικό των κτιρίων οι εν λόγω συσκευές θα μπορούν, ωστόσο, να λειτουργούν με τη μέγιστη ισχύ που επιτρέπει η απόφαση 2006/771/ΕΚ, όπως τροποποιήθηκε με την απόφαση 2009/381/ΕΚ, δηλαδή 100 mW ι.ι.α.ι. (e.i.r.p.) για τα ευρυζωνικά συστήματα μετάδοσης δεδομένων και 25 mW ι.ι.α.ι. για τις εφαρμογές ραδιοεντοπισμού. Τα ευρυζωνικά συστήματα μετάδοσης δεδομένων και οι εφαρμογές ραδιοεντοπισμού μπορούν να χρησιμοποιούνται στην υποζώνη των 2 400-2 454 MHz με τους όρους που θεσπίζει η απόφαση 2006/771/ΕΚ.
(6)
Η Γαλλία παρείχε προς στήριξη του αιτήματός της επαρκείς πληροφορίες και τεχνική αιτιολόγηση ότι υπάρχει κίνδυνος παρεμβολών σε στρατιωτικό εξοπλισμό.
(7)
Η υποβολή έκθεσης σχετικά με την εξέλιξη της κατάστασης στη Γαλλία θα συνέβαλε στην ομαλή εξέλιξη της μεταβατικής περιόδου.
(8)
Τα μέλη της επιτροπής ραδιοφάσματος δήλωσαν κατά τη διάρκεια της συνεδρίασης της επιτροπής, στις 8 Ιουλίου 2009, ότι δεν έχουν αντίρρηση για την εν λόγω μεταβατική παρέκκλιση.
(9)
Η παρέκκλιση που ζητήθηκε δεν καθυστερεί αδικαιολόγητα την εφαρμογή της απόφασης 2006/771/ΕΚ, όπως τροποποιήθηκε με την απόφαση 2009/381/ΕΚ, ούτε προξενεί υπερβολικές διαφορές μεταξύ κρατών μελών όσον αφορά τον ανταγωνισμό ή τις κανονιστικές ρυθμίσεις. Το αίτημα είναι επαρκώς δικαιολογημένο ενόψει της ιδιαίτερης κατάστασης της Γαλλίας και πρέπει να διευκολυνθεί η πλήρης υλοποίηση της απόφασης 2006/771/ΕΚ στη χώρα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Γαλλία επιτρέπεται να παρεκκλίνει από τις υποχρεώσεις της βάσει της απόφασης 2006/771/ΕΚ, υπό τους όρους που καθορίζονται στην παρούσα απόφαση.
Άρθρο 2
Η Γαλλία εξουσιοδοτείται έως τις 30 Ιουνίου 2012 να περιορίζει την ισχύ των ευρυζωνικών συστημάτων μετάδοσης δεδομένων και των εφαρμογών ραδιοεντοπισμού στην υποζώνη των 2 454-2 483,5 MHz στο μητροπολιτικό έδαφος σε 10 mW ι.ι.α.ι. εφόσον οι διατάξεις λειτουργούν στο εξωτερικό των κτιρίων, συμπεριλαμβανομένων χωρών που εξομοιώνονται με αυτά, όπως αεροσκάφη, όπου η θωράκιση παρέχει κατά κανόνα την απαραίτητη εξασθένηση για τη διευκόλυνση του μερισμού με άλλες υπηρεσίες.
Άρθρο 3
Το αργότερο έως τις 31 Δεκεμβρίου 2010, η Γαλλία υποβάλλει στην Επιτροπή έκθεση σχετικά με την εφαρμογή της παρούσας απόφασης.
Άρθρο 4
Η παρούσα απόφαση απευθύνεται στη Γαλλική Δημοκρατία.
Βρυξέλλες, 26 Οκτωβρίου 2009.

Labels: 12
7
18
15